Angriberen Marco Ramkilde, som i september lavede en korttidskontrakt med AaB, har underskrevet en ny aftale gældende til 31. december 2025. Det oplyser AaB søndag i en pressemeddelelse . - At forlænge aftalen var præcis det scenarie, vi håbede på, da vi for et par måneder siden indgik en korttidskontrakt, siger AaB’s administrerende direktør og fungerende sportschef Thomas Bælum. Marco Ramkilde har scoret et mål i syv Superliga-kampe og et mål i pokalturneringen for AaB, siden han vendte tilbage til klubben, som han også tørnede ud for som ungdomsspiller. - Marco har formået at bygge på, og det gælder både i forhold til sin fysiske tilstand og den spillemæssige udvikling, og to fine scoringer er det også allerede blevet til, siger Thomas Bælum. Glad for at være hjemme igen Fra 2020 til 2022 spillede 24-årige Ramkilde for den engelske klub Queens Park Rangers. Angriberen er glad for at få forlænget sit ophold i hjembyen Aalborg. - Det er kæmpestort for mig at lave en treårig aftale med AaB. Det er noget, jeg har arbejdet rigtig hårdt for i lang tid, og jeg er glad for, at det er lykkedes. AaB er jo min barndomsklub. Jeg har været AaB-fan og er kommet på stadion, siden jeg var helt lille, og mens jeg var i udlandet, har jeg drømt om, at det her kunne blive en realitet, siger Marco Ramkilde. AaB ligger ved vinterpausen næstsidst i Superligaen med syv point op til Brøndby, som ligger lige over nedrykningsstregen. Dermed venter en nervepirrende kamp for overlevelse i foråret. - Vi skal ud at jagte sejre i foråret. Vi er på rette vej, og jeg tror 100 procent på, hvad vi har gang i. Nu skal vi bruge de her par uger inden vinterpausen på at tømre holdet godt sammen og arbejde på nogle taktiske ting, så vi kan stå endnu mere sammen som et hold. Det kommer kun gennem træning og tid, og den tid har vi nu, siger Marco Ramkilde.

Referat:
Superliga-klubben AaB forlænger samarbejdet med angriberen Marco Ramkilde.